Maʼmuriy islohotlar doirasida madaniy meros sohasidagi davlat boshqaruvini samarali tashkil qilish chora-tadbirlari belgilanganligi munosabati bilan Vazirlar Mahkamasining “Oʻzbekiston Respublikasi Turizm va madaniy meros vazirligi huzuridagi Madaniy meros agentligi toʻgʻrisidagi nizomni tasdiqlash toʻgʻrisida” 2021-yil 15-oktabrdagi 649-son qaroriga oʻzgartirish va qoʻshimchalar kiritish haqida
(resolution, 2023-08-21)

Oʻzbekiston Respublikasi Prezidentining “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida” 2023-yil 25-yanvardagi PF-14-son Farmoni bilan Oʻzbekiston Respublikasi Turizm va madaniy meros vazirligi huzuridagi Madaniy meros agentligi alohida maqomga ega mustaqil respublika ijro etuvchi hokimiyat organi etib belgilandi. Oʻzbekiston Respublikasi Prezidentining “Maʼmuriy islohotlar doirasida madaniy meros sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 1-iyundagi PQ-177-son qarori bilan madaniy meros sohasida davlat boshqaruvi tizimi takomillashtirilib, Madaniy meros agentligi (keyingi oʻrinlarda — Agentlik) faoliyatining asosiy yoʻnalishlari belgilandi hamda uning tashkiliy tuzilmasi tasdiqlandi. Shuningdek, ushbu qaror bilan Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasiga (keyingi oʻrinlarda — Jamgʻarma) Agentlikka madaniy meros sohasida davlat siyosatini amalga oshirishga koʻmaklashish, shuningdek, Agentlik va uning tizimidagi tashkilotlar faoliyatini rivojlantirish, ishini samarali tashkil etish, ularga yuklatilgan vazifalar va funksiyalar toʻliq bajarilishi boʻyicha tavsiyalar berish vazifalari yuklatildi. Agentlik direktori jamoatchilik asosida Jamgʻarma raisining oʻrinbosari hisoblanishi va u Agentlik faoliyatiga oid masalalarni Jamgʻarma raisi bilan bamaslahat holda olib borishi belgilandi. Shunga koʻra, Vazirlar Mahkamasining “Oʻzbekiston Respublikasi Turizm va madaniy meros vazirligi huzuridagi Madaniy meros agentligi toʻgʻrisidagi nizomni tasdiqlash toʻgʻrisidagi” 2021-yil 15-oktabrdagi 649-son qarorini yuqorida qayd etilgan Oʻzbekiston Respublikasi Prezidentining hujjatlariga muvofiqlashtirish zarurati yuzaga kelmoqda. Oʻzbekiston Respublikasi Prezidentining “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida” 2023-yil 25-yanvardagi PF-14-son Farmoni hamda “Maʼmuriy islohotlar doirasida madaniy meros sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 1-iyundagi PQ-177-son qarori ijrosini taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Oʻzbekiston Respublikasi Turizm va madaniy meros vazirligi huzuridagi Madaniy meros agentligi toʻgʻrisidagi nizomni tasdiqlash toʻgʻrisida” 2021-yil 15-oktabrdagi 649-son qaroriga ilovaga muvofiq quyidagilarni nazarda tutuvchi oʻzgartirish va qoʻshimchalar kiritilsin: Agentlik alohida maqomga ega mustaqil respublika ijro etuvchi hokimiyat organi etib belgilanganligi munosabati bilan ushbu qarorni Oʻzbekiston Respublikasi Prezidentining 2023-yil 25-yanvardagi PF-14-son Farmoniga muvofiqlashtirish; Agentlik faoliyatining asosiy yoʻnalishlari belgilanganligi, uning tashkiliy tuzilmasi tasdiqlanganligi, shuningdek, Jamgʻarma bilan oʻzaro hamkorlik masalalari nazarda tutilganligi munosabati bilan ushbu qarorni Oʻzbekiston Respublikasi Prezidentining 2023-yil 1-iyundagi PQ-177-son qaroriga muvofiqlashtirish. 2. Mazkur qarorning bajarilishini nazorat qilish Oʻzbekiston Respublikasi Madaniy meros agentligi direktori B.G. Abdukarimov zimmasiga yuklansin. 1. Nomidagi, 1-bandning birinchi va ikkinchi xatboshilaridagi “Turizm va madaniy meros vazirligi huzuridagi” soʻzlari chiqarib tashlansin. 2. Ilovada: a) nomidagi va 1-banddagi “Turizm va madaniy meros vazirligi huzuridagi” soʻzlari chiqarib tashlansin; b) 3-band quyidagi tahrirda bayon etilsin: “3. Agentlik oʻz faoliyatini bevosita Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi bilan maslahatlashgan holda olib boradi hamda Vazirlar Mahkamasiga hisobot beradi. Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi Agentlikka madaniy meros sohasida davlat siyosatini amalga oshirishga koʻmaklashadi, shuningdek, Agentlik va uning tizimidagi tashkilotlar faoliyatini rivojlantirish, ishini samarali tashkil etish, ularga yuklatilgan vazifalar va funksiyalar toʻliq bajarilishi boʻyicha tavsiyalar beradi”; v) 5-banddagi “, shuningdek, Turizm va madaniy meros vazirining qarorlari hamda buyruqlariga” soʻzlari chiqarib tashlansin; g) 8-bandda: “a” kichik bandning ikkinchi xatboshisidagi “Turizm va madaniy meros vazirligi huzuridagi” soʻzlari chiqarib tashlansin; “b” kichik bandning ikkinchi xatboshisidagi “pri Ministerstve turizma i kulturnogo naslediya” soʻzlari chiqarib tashlansin; “v” kichik bandning ikkinchi xatboshisidagi “under the Ministry of tourism and cultural heritage” soʻzlari chiqarib tashlansin; d) 9-band quyidagi tahrirda bayon etilsin: “9. Agentlikning joylashgan eri (pochta manzili): Toshkent shahri, Taras Shevchenko koʻchasi, 1-uy, 100029”; e) 10-bandda: toʻrtinchi xatboshidagi “Oʻzbekiston davlat tabiat muzeyi” soʻzlari chiqarib tashlansin; oltinchi xatboshi “Abdulla Qodiriy memorial muzeyi” soʻzlaridan keyin “, Toʻra Sulaymon uy muzeyi” soʻzlari bilan toʻldirilsin; yettinchi xatboshidagi “Samarqand arxeologiya instituti” soʻzlari “Yahyo Gʻulomov nomidagi Samarqand arxeologiya instituti” soʻzlari bilan almashtirilsin; quyidagi mazmundagi oʻninchi xatboshi bilan toʻldirilsin: ““Madaniy meros ilmiy-tadqiqot instituti”, “Madaniy meros obyektlari restavratsiyasi direksiyasi va uning mintaqaviy markazlari”; j) 13-bandning “v” kichik bandida: uchinchi xatboshidagi “belgilangan tartibda” soʻzlari “Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi bilan kelishgan holda” soʻzlari bilan almashtirilsin; toʻqqizinchi xatboshidagi “Vazirlar Mahkamasining Madaniy merosni himoya qilish inspeksiyasi (keyingi oʻrinlarda — Inspeksiya) bilan kelishgan holda” soʻzlari chiqarib tashlansin; oʻn ikkinchi xatboshidagi “Bosh vazir oʻrinbosari — turizm va sport vaziri” soʻzlari “Agentlik direktori” soʻzlari bilan almashtirilsin; z) 14-bandning “a” kichik bandi beshinchi va oltinchi xatboshilaridagi, 15-bandning “b” kichik bandi toʻrtinchi xatboshisidagi, 16-bandning “b” kichik bandi oltinchi xatboshisidagi “Inspeksiya bilan kelishgan holda” soʻzlari chiqarib tashlansin; i) 18-bandda: 13-kichik banddagi “Turizm va madaniy meros vaziri” soʻzlari “Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi” soʻzlari bilan almashtirilsin; 26-kichik banddagi “Turizm va madaniy meros vazirligi” soʻzlari “Vazirlar Mahkamasi” soʻzlari bilan almashtirilsin; k) 20-bandning 7-kichik bandidagi “, zarur boʻlganda, Inspeksiya,” soʻzlari chiqarib tashlansin; l) 22-bandda: 2-kichik banddagi “, Turizm va madaniy meros vazirining qarorlari” soʻzlari chiqarib tashlansin; 4-kichik banddagi “, Turizm va madaniy meros vazirining” soʻzlari chiqarib tashlansin; 14-kichik banddagi “Vazirlik rahbarlari va xodimlarining” soʻzlari chiqarib tashlansin; 19-kichik banddagi “Vazirlik” soʻzi “Agentlik” soʻzi bilan almashtirilsin; 22-kichik banddagi “Oʻzbekiston Respublikasi Prezidenti Virtual qabulxonasi hamda Oʻzbekiston Respublikasi Bosh vazirining Tadbirkorlar murojaatlarini koʻrib chiqish qabulxonalaridan” soʻzlari “Oʻzbekiston Respublikasi Prezidenti Virtual qabulxonasidan” soʻzlari bilan almashtirilsin; 25-kichik band quyidagi tahrirda bayon etilsin: “25) Agentlik markaziy apparati xodimlarini (direktor oʻrinbosarlaridan tashqari) tayinlash, hududiy boshqarmalar boshliqlari hamda idoraviy mansub tashkilotlari rahbarlarini lavozimga tayinlash va lavozimdan ozod etish, qonunchilik hujjatlarida belgilangan tartibda mehnat shartnomalarini tuzish, oʻzgartirish va bekor qilish. Bunda ushbu kichik bandning birinchi xatboshisida koʻrsatilgan rahbarlar va xodimlarni, shu jumladan, davlat muzeylari direktorlari lavozimlariga nomzodlarni tayinlash va lavozimdan ozod qilish masalalari Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi tomonidan koʻrib chiqiladi;”; 27-kichik band “hududiy boshqarmalarining” soʻzlaridan keyin “, shuningdek, Agentlik tizimidagi boshqa tashkilotlarning tuzilmalarini,” soʻzlari bilan toʻldirilsin; 28-kichik banddagi “boʻyicha takliflarni Inspeksiya bilan kelishilgan holda Turizm va madaniy meros vaziriga kiritish” soʻzlari chiqarib tashlansin; 33-kichik banddagi “turizm va madaniy meros vazirining” soʻzlari “Agentlik direktorining” soʻzlari bilan almashtirilsin; m) quyidagi mazmundagi 221-band bilan toʻldirilsin: “221. Agentlik direktori jamoatchilik asosida Jamgʻarma raisining oʻrinbosari hisoblanadi hamda u Agentlik faoliyatiga oid masalalarni Oʻzbekiston Respublikasi Vazirlar Mahkamasi huzuridagi Madaniyat va sanʼatni rivojlantirish jamgʻarmasi raisi bilan bamaslahat holda olib boradi”; n) 23-bandda: “b” kichik bandning birinchi xatboshisidagi “ — bosh meʼmor” soʻzlari chiqarib tashlansin; “g” kichik bandning toʻqqizinchi xatboshisidagi “Turizm va madaniy meros vazirligi hayʼati, turizm va madaniy meros vaziri va” soʻzlari chiqarib tashlansin; o) 24-bandda: 6-kichik banddagi “Turizm va madaniy meros vazirligi hayʼati, turizm va madaniy meros vaziri va” soʻzlari chiqarib tashlansin; 18-kichik banddagi “hamda Oʻzbekiston Respublikasi Bosh vazirining Tadbirkorlar murojaatlarini koʻrib chiqish qabulxonalari” soʻzlari chiqarib tashlansin; p) 30-band quyidagi tahrirda bayon etilsin: “30. Agentlik direktori Oʻzbekiston Respublikasi Bosh vazirining taqdimiga asosan Oʻzbekiston Respublikasi Prezidenti tomonidan lavozimga tayinlanadi va lavozimdan ozod etiladi”; r) 34-bandning birinchi xatboshisidagi “turizm va madaniy meros vaziri bilan kelishgan holda” soʻzlari chiqarib tashlansin; s) 35-band quyidagi tahrirda bayon etilsin: “35. Agentlik direktori Agentlik markaziy apparatining boshqarmalari va boʻlimlari, hududiy boshqarmalar hamda idoraviy mansub tashkilotlarning nizomlarini belgilangan tartibda tasdiqlaydi”; t) 2-paragraf (Agentlikning Turizm va madaniy meros vazirligi markaziy apparati tarkibiy boʻlinmalari, hududiy boshqarmalar va idoraviy mansub tashkilotlar bilan oʻzaro hamkorligi) oʻz kuchini yoʻqotgan deb hisoblansin; u) 40-bandning ikkinchi xatboshisidagi “Inspeksiya bilan kelishilgan holda” soʻzlari chiqarib tashlansin; f) 48-bandda: uchinchi xatboshi chiqarib tashlansin; toʻrtinchi va beshinchi xatboshilar tegishlicha uchinchi va toʻrtinchi xatboshilar deb hisoblansin; x) 51-bandning birinchi xatboshisidagi “Inspeksiya,” soʻzi chiqarib tashlansin; ts) 53-banddagi “Turizm va madaniy meros vaziriga va” soʻzlari chiqarib tashlansin; ch) 54-banddagi “Turizm va madaniy meros vaziri” soʻzlari “Vazirlar Mahkamasi” soʻzlari bilan almashtirilsin.